Prijedlog ODLUKE VIJEĆA o stajalištu koje će biti doneseno, u ime Europske unije, u Zajedničkom odboru EGP-a u vezi s izmjenom Protokola 30 uz Sporazum o EGP-u, o posebnim odredbama koje se odnose na organizaciju suradnje u području statistike /* COM/2014/0220 final - 2014/0123 (NLE) */





OBRAZLOŽENJE 1. KONTEKST PRIJEDLOGA Kako bi se osigurala potrebna pravna sigurnost i homogenost unutarnjeg tržišta, Zajednički odbor EGP-a integrirat će cjelokupno relevantno zakonodavstvo Unije u Sporazum o EGP-u u što kraćem roku nakon njegova donošenja. 2. REZULTATI SAVJETOVANJA SA ZAINTERESIRANIM STRANAMA I PROCJENE UTJECAJA Cilj nacrta Odluke Zajedničkog odbora EGP-a (priložen predloženoj Odluci Vijeća) jest izmjena Protokola 30 uz Sporazum o EGP-u kako bi se u Protokol 30 uz Sporazum o EGP-u uključila Uredba (EU) br. 1383/2013 Europskog parlamenta i Vijeća od 17. prosinca 2013. o izmjeni Uredbe (EU) br. 99/2013 o europskom statističkom programu za razdoblje 2013. – 2017. Uredba (EU) br. 99/2013 Europskog parlamenta i Vijeća[1] uključena je u Protokol 30 uz Sporazum o EGP-u Odlukom Zajedničkog odbora EGP-a br. 134/2013 od 8. srpnja 2013.[2] Budući da je Uredbom (EU) br. 99/2013 određena financijska omotnica za europski statistički program samo za 2013., uključivanje je bilo ograničeno na tu godinu. Uredbom Komisije (EU) br. 1383/2013 od 17. prosinca 2013. određuje se financijska omotnica za razdoblje 2014. – 2017. Taj je akt uključen u članak 5. Protokola 30 i unesene su promjene koje se odnose na produljeno razdoblje od 2014. do 2017. Osim toga, u nacrtu Odluke Zajedničkog odbora izmjenjuje se članak 5. stavak 3. kako bi se razjasnilo da je EGP-ov statistički program godišnji program. 3. PRAVNI ELEMENTI PRIJEDLOGA Člankom 1. stavkom 3. Uredbe Vijeća (EZ) br. 2894/94 o rješenjima za provedbu Sporazuma o EGP-u predviđeno je da Vijeće utvrđuje stajalište koje je treba donijeti u ime Unije u vezi s takvim odlukama, na prijedlog Komisije. Komisija Vijeću na donošenje daje nacrt Odluke Zajedničkog odbora EGP-a koji predstavlja stajalište Unije. Komisija se nada da će ga što prije moći predstaviti Zajedničkom odboru EGP-a. 2014/0123 (NLE) Prijedlog ODLUKE VIJEĆA o stajalištu koje će biti doneseno, u ime Europske unije, u Zajedničkom odboru EGP-a u vezi s izmjenom Protokola 30 uz Sporazum o EGP-u, o posebnim odredbama koje se odnose na organizaciju suradnje u području statistike VIJEĆE EUROPSKE UNIJE, uzimajući u obzir Ugovor o funkcioniranju Europske unije, a posebno njegov članak 338. stavak 1. u vezi s člankom 218. stavkom 9., uzimajući u obzir Uredbu Vijeća (EZ) br. 2894/94 od 28. studenoga 1994. o rješenjima za provedbu Sporazuma o Europskom gospodarskom području[3], a posebno njezin članak 1. stavak 3., uzimajući u obzir prijedlog Europske komisije, budući da: (1) Sporazum o Europskom gospodarskom prostoru („Sporazum o EGP-u”) stupio je na snagu 1. siječnja 1994., (2) U skladu s člankom 98. Sporazuma o EGP-u, Zajednički odbor EGP-a može odlučiti izmijeniti, između ostalog, njegov Protokol 30, (3) Prilog XXI. Sporazumu o EGP-u sadrži posebne odredbe u vezi sa statistikom, (4) EGP-ov statistički program za razdoblje od 2014. do 2017. trebao bi se temeljiti na Uredbi (EU) br. 99/2013 Europskog parlamenta i Vijeća[4], kako je izmijenjena Uredbom (EU) br. 1383/2013 Europskog parlamenta i Vijeća od 17. prosinca 2013. o izmjeni Uredbe (EU) br. 99/2013 o europskom statističkom programu za razdoblje 2013. – 2017.[5] i trebao bi obuhvaćati one elemente programa koji su potrebni za opis i praćenje svih važnih gospodarskih, socijalnih i okolišnih aspekata Europskog gospodarskog prostora, (5) EGP-ov statistički program od 2003. do 2007. više nije primjenjiv te ga je potrebno izbrisati sukladno Sporazumu o EGP-u. (6) Protokol 30 uz Sporazum o EGP-u potrebno je stoga izmijeniti kako bi se omogućila provedba te proširene suradnje od 1. siječnja 2014. (7) Stajalište Unije u Zajedničkom odboru EGP-a trebalo bi se temeljiti na priloženom nacrtu Odluke, DONIJELO JE OVU ODLUKU: Članak 1. Stajalište koje će Unija donijeti u Zajedničkom odboru EGP-a o predloženoj izmjeni Protokola 30 uz Sporazum o EGP-u temelji se na nacrtu Odluke Zajedničkog odbora EGP-a priloženom ovoj Odluci. Članak 2. Ova Odluka stupa na snagu na dan donošenja. Sastavljeno u Bruxellesu, Za Vijeće Predsjednik [1] SL L 39, 9.2.2013., str. 12. [2] SL L 345, 19.12.2013., str. 2. [3] SL L 305, 30.11.1994., str. 6. [4] SL L 39, 9.2.2013., str. 12. [5] SL L 354, 28.12.2013., str. 84. PRILOG ODLUKA ZAJEDNIČKOG ODBORA EGP-A br. .../2014 o izmjeni Protokola 30 uz Sporazum o EGP-u, o posebnim odredbama koje se odnose na organizaciju suradnje u području statistike ZAJEDNIČKI ODBOR EGP-a, uzimajući u obzir Sporazum o Europskom gospodarskom prostoru („Sporazum o EGP-u”), a posebno njegov članak 98., budući da: (1) EGP-ov statistički program za razdoblje od 2014. do 2017. trebao bi se temeljiti na Uredbi (EU) br. 99/2013 Europskog parlamenta i Vijeća[1], kako je izmijenjena Uredbom (EU) br. 1383/2013 Europskog parlamenta i Vijeća od 17. prosinca 2013. o izmjeni Uredbe (EU) br. 99/2013 o europskom statističkom programu za razdoblje 2013. – 2017.[2] i trebao bi uključivati one elemente programa koji su potrebni za opis i praćenje svih relevantnih gospodarskih, socijalnih i okolišnih aspekata Europskog gospodarskog prostora. (2) EGP-ov statistički program za razdoblje od 2003. do 2007. više nije primjenjiv te ga treba izbrisati na temelju Sporazuma o EGP-u. (3) Protokol 30 uz Sporazum o EGP-u treba stoga izmijeniti kako bi se omogućila provedba te proširene suradnje od 1. siječnja 2014. DONIO JE OVU ODLUKU: Članak 1. Protokol 30 uz Sporazum o EGP-u izmjenjuje se kako slijedi: 1. Riječ „2013.” u naslovu članka 5. zamjenjuje se riječima „od 2013. do 2017.”. 2. U članku 5. stavku 1. dodaje se sljedeće: „ kako je izmijenjeno: - 32013 R 1383: Uredba (EU) br. 1383/2013 Europskog parlamenta i Vijeća od 17. prosinca 2013. (SL L 354, 28.12.2013., str. 84.).” 3. Riječi „31. prosinca 2013.” u članku 5. stavku 2. zamjenjuju se riječima „31. prosinca 2017.” 4. Tekst članka 5. stavka 3. zamjenjuje se sljedećim: „Poseban EGP-ov godišnji statistički program za razdoblje od 2013. do 2017. zajednički razvijaju EFTA-in Ured za statistiku i Eurostat. Godišnji EGP-ov statistički program temelji se na dijelu godišnjeg programa rada koji je izradila Komisija u skladu s Uredbom (EU) br. 99/2013. te se sastavlja istodobno s njim. EGP-ov godišnji statistički program odobravaju Ugovorne stranke u skladu s vlastitim unutarnjim postupcima.” 5. Tekst članka 5. stavka 4. zamjenjuje se sljedećim: „Države članice EFTA-e financijski pridonose u skladu s člankom 82. stavkom 1. točkom (a) Sporazuma i Financijskim uredbama koje se na njega odnose, i to u iznosu od 75 posto iznosa navedenog u proračunskim linijama 29 02 05 (Europski statistički program 2013. – 2017.) i 29 01 04 05 (Politika u području statističkih informacija – Rashodi za administrativno upravljanje) unesenima u proračun Europske unije za 2013. te u iznosu od 75 posto iznosa navedenog u proračunskim linijama 29 02 01 (Europski statistički program 2013. – 2017.) i 29 01 04 01 (Politika u području statističkih informacija – Rashod za administrativno upravljanje) unesenima u proračun Europske unije za razdoblje od 2014. do 2017.” 6. Briše se tekst članka 2. Članak 2. Ova Odluka stupa na snagu prvog dana nakon posljednje obavijesti u skladu s člankom 103. stavkom 1. Sporazuma o EGP-u*. Primjenjuje se od 1. siječnja 2014. Članak 3. Ova se Odluka objavljuje u Odjeljku o EGP-u i u Dodatku o EGP-u u Službenom listu Europske unije. Sastavljeno u Bruxellesu Za Zajednički odbor EGP-a Predsjednik Tajnici Zajedničkog odbora EGP-a [1] SL L 39, 9.2.2013., str. 12. [2] SL L 354, 28.12.2013., str. 84. * [Ustavni zahtjevi nisu navedeni.] [Ustavni zahtjevi su navedeni.]